**ΧΑΙΡΕΤΙΣΜΟΣ**  **Ήρας Αιμιλιανίδου στην παρουσίαση του «Η αθέατη πλευρά. Τέσσερις δεκαετίες διπλωματίας (1979-2018)» του πρέσβυ Αλέξανδρου Ν. Ζήνων στο Σπίτι της Κύπρου**

Εκλεκτοί Προσκεκλημένοι, φίλες και φίλοι,

Θα ήθελα πολύ να βρίσκομαι ανάμεσά σας αλλά δυστυχώς λόγω επαγγελματικών υποχρεώσεων δεν κατέστη δυνατόν να είμαι παρούσα στην αποψινή παρουσίαση και ευχαριστώ την /τον κ........ που θα απευθύνει τον χαιρετισμό εκ μέρους των εκδόσεων Hippasus.

Είναι μεγάλη η  χαρά και η τιμή  να απευθύνω χαιρετισμό εκ μέρους των εκδόσεων Hippasus στην παρουσίαση  του βιβλίου Η *Αθέατη Πλευρά, τέσσερεις δεκαετίες διπλωματίας (1979-2018)* του Πρέσβεως  κ. Αλέξανδρου Ν. Ζήνων, στο Σπίτι της Κύπρου στην Αθήνα. Στην Αθήνα άλλωστε έγινε και η πρώτη συνάντηση μας με τον Πρέσβυ κ. Ζήνων για να μιλήσουμε για το παρόν βιβλίο όταν ακόμα το βιβλίο βρισκόταν στα αρχικά του στάδια.

Η συνεργασία μας με τον κύριο Ζήνων αποτελεί  τιμή για τις  εκδόσεις  μας. Από την πρώτη στιγμή που ήρθε στην κατοχή μας το περιεχόμενο του βιβλίου σε σημειώσεις του,  ήταν εύκολο να αντιληφθούμε  ότι ο κ. Ζήνων εκτός από κορυφαίος διπλωμάτης, είναι ένας εξαιρετικός συγγραφέας, με πολύ καλή πέννα από τον οποίο προσδοκούμε να έχουμε όχι μόνο ένα αλλά πολλά βιβλία ακόμα.

θα ήθελα να σας ευχαριστήσω θερμά  κ.  Ζήνων  για την άψογη συνεργασία, την εμπιστοσύνη και το ότι μοιραστήκατε μαζί μας και με όσους θα πάρουν στα χέρια τους το βιβλίο σας τις πολύτιμες εμπειρίες  που αποκομίσατε κατά τη διάρκεια της θητείας σας στο Υπουργείο Εξωτερικών. Ευχαριστούμε για όσα μάθαμε από εσάς και για την ευκαιρία που μας δώσατε να σας γνωρίσουμε καλύτερα.

Κατά τη γνώμη μας  ο συγγραφέας επιτυγχάνει να κρατήσει μέχρι το τέλος το ενδιαφέρον του αναγνώστη με τον τρόπο που καταγράφει και αφηγείται  αξιομνημόνευτα γεγονότα της διπλωματικής και πολιτικής ιστορίας του τόπου μας για  μια περίοδο 40 χρόνων.

Με το βιβλίο αυτό, ο συγγραφέας επιχειρεί να συμβάλει στην πληρέστερη κατανόηση γεγονότων τα οποία έζησε, ή των οποίων υπήρξε μάρτυρας. Καταθέτει τη δική του «αλήθεια», η οποία συμπληρώνει ή ερμηνεύει το ιστορικό «μωσαϊκό» των γεγονότων αυτών.

Από τις σελίδες του βιβλίου μαθαίνουμε και πως προέκυψε ο όρος «διζωνική», πως οι S-300 θα μας στοίχιζαν παρ’ ολίγο την ένταξη στην ΕΕ, τη σημασία των βάσεων για το Ηνωμένο Βασίλειο, τα αναπάντητα ερωτήματα για τα «13 σημεία» του Μακαρίου, η πρόταση του κ. Αναστασιάδη προς τον Çavuşoğlu για λύση δύο κρατών, είναι μερικά από τα θέματα για τα οποία ο κ. Ζήνων καταθέτει τη δική του μαρτυρία. Καθώς και τις εμπειρίες του από προσωπικότητες, όπως ο Βασιλιάς Κωνσταντίνος, ο François Mitterrand, ο Giulio Andreotti, και ο Ανδρέας Παπανδρέου, που είχε την ευκαιρία να γνωρίσει.

Πέραν όμως αυτών, όπως αναφέρει και στον πρόλογο του ο συγγραφέας «θα ήθελε μέσα από το βιβλίο αυτό να αναδειχθεί και το εν πολλοίς αφανές έργο που επιτελεί το Υπουργείο Εξωτερικών και οι άνθρωποί του· να φανεί η δουλειά που γίνεται, τις περισσότερες φορές αθόρυβα και σιωπηρά, για να επιτευχθούν αποτελέσματα, τα οποία οι μη γνωρίζοντες θεωρούν δεδομένα και αυτονόητα. Και όμως, τίποτε δεν είναι a priori δεδομένο».

Αλλά για το βιβλίο θα μιλήσουν καλύτερα οι πλέον αρμόδιοι. Και στο σημείο αυτό θα ήθελα να ευχαριστήσω τον κ. Μάνο Καρκαγιάννη, Καθηγητή στο Πανεπιστήμιο Μακεδονίας και “Reader” στο King’s College του Λονδίνου  καθώς και την κα  Μύρνα Νικολαίδου, Διευθύντρια Σύνταξης της εφημερίδας ΕΣΤΙΑ και ΕΣΤΙΑ ΤΗΣ ΚΥΡΙΑΚΗΣ για την παρουσία τους και την τιμή που μας κάνουν να είναι οι  ομιλητές της αποψινής παρουσίασης. Περαιτέρω, θα ήθελα να ευχαριστήσω  την κα. Μαίη Ζαννή, Πρόεδρο και Συνιδρύτρια της οργάνωσης “WOMEN ACT” που συντονίζει την παρουσίαση και ιδιαίτερες ευχαριστίες στον αξιότιμο κύριο Πρεσβη της Κυπριακής Δημοκρατίας κ. Σταύρο Αυγουστίδη και να του ευχηθώ κάθε επιτυχία στην αποστολή του.  Και τέλος θα ήθελα να εκφράσω τις θερμές μου ευχαριστίες στο Σπίτι της Κύπρου για την φιλοξενία.

Ας είναι καλοτάξιδο το βιβλίο Αθέατη Πλευρά, τέσσερεις δεκαετίες διπλωματίας (1979-2018)

Και πάλι σας ευχαριστώ όλους για την παρουσίας σας.